РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 06-2/168-19

2. јул 2019. године

Б е о г р а д

ЗАПИСНИК

СА 67. СЕДНИЦЕ ОДБОРА ЗА АДМИНИСТРАТИВНО-БУЏЕТСКА И МАНДАТНО-ИМУНИТЕТСКА ПИТАЊА, ОДРЖАНЕ 2. ЈУЛА 2019. ГОДИНЕ

Седница је почела у 12,00 часова.

Седници је председавао др Александар Мартиновић, председник Одбора.

Седници су присуствовали чланови Одбора: др Дарко Лакетић, Верољуб Матић, др Драгана Баришић, Душица Стојковић, Бранимир Јовановић, Момо Чолаковић и Петар Петровић.

Седници су присуствовали и заменици чланова Одбора: Јелена Мијатовић, заменик Марка Зељугa и Стефана Миладиновић, заменик Ђорђа Милићевића.

Седници нису присуствовали чланови Одбора: Александар Марковић, Марко Зељуг, Ђорђе Милићевић, проф. др Војислав Шешељ, Немања Шаровић, Бранка Стаменковић, Горан Ћирић, Ненад Константиновић и Ненад Чанак.

На предлог председника, Одбор је једногласно утврдио следећи

Д н е в н и р е д:

- усвајање записника са 66. седнице Одбора -

1. Разматрање захтева Дејана Раденковића, народног посланика, за давање мишљења за обављање друге јавне функције (21 Број 02-1966/19 од 28. јуна 2019. године);
2. Усмеравање средстава из Фонда солидарности Народне скупштине.

Пре преласка на рад по утврђеном дневном реду, Одбор је једногласно, без примедаба, усвојио записник са 66. седнице Одбора.

**Прва тачка дневног реда**: Разматрање захтева Дејана Раденковића, народног посланика, за давање мишљења за обављање друге јавне функције

Председник Одбора је упознао чланове и заменике чланова Одбора да је Дејан Раденковић, народни посланик, поднео захтев за давање мишљења да уз функцију народног посланика обавља и функцију члана Одбора директора НИС а.д. Нови Сад на коју је именован Одлуком Скупштине акционара НИС а.д. Нови Сад, на седници одржаној 27. јуна 2019. године, те да је уз захтев доставио и акт о именовању.

Дискусије није било.

На предлог председника, Одбор је једногласно дао позитивно мишљење народном посланику Дејану Раденковићу, да уз функцију народног посланика обавља и функцију члана Одбора директора НИС а.д. Нови Сад.

**Друга тачка дневног реда**: Усмеравање средстава из Фонда солидарности Народне скупштине

Председник Одбора је обавестио чланове и заменике чланова Одбора да је на рачуну Фонда солидарности Народне скупштине расположиво 76.732,60 динара и предложио да се износ усмери Епархији рашко-призренској, Манастир Грачаница - помоћ за народне кухиње на Косову и Метохији, имајући у виду досадашњу праксу Одбора.

Дискусије није било.

На предлог председника, Одбор је једногласно донео Одлуку о усмеравању средстава из Фонда солидарности у износу од 76.732,60 динара у корист Епархијe рашко-призренскe, Манастир Грачаница - помоћ за народне кухиње на Косову и Метохији.

Седница је завршена у 12,10 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Светлана Дедић др Александар Мартиновић